ადამ სეჯუიკი
ადამ სეჯუიკი (დ. 22 მარტი, 1785, დენტი, იორკშირი — გ. 27 იანვარი, 1873, კემბრიჯი) — ინგლისელი გეოლოგი. ლონდონის სამეფო საზოგადოების წევრი (1821). კემბრიჯის ტრინიტი-კოლეჯის დამთავრების შემდეგ (1808), სადაც თეოლოგიასა და მათემატიკას სწავლობდა, გაიტაცა გეოლოგიამ. 1810 წლიდან იყო კემბრიჯის უნივერსიტეტის ასისტენტი, 1818–1872 წლებში — პროფესორი. კემბრიჯის ფილოოსოფიური საზოგადოების ერთ-ერთი დამაარსებელი (1818), ლონდონის გეოლოგიური საზოგადოების წევრი (1818-დან, 1829–1831 წლებში პრეზიდენტი). მისი ძირითადი შრომები ეხება დიდი ბრიტანეთის, ბელგიისა და გერმანიის პალეოზოური ნალექების გეოლოგიის საკითხებს. 1835 წელს გამოყო კამბრიული სისტემა, 1839 წელს როდერიკ მერჩისონთან ერთად — დევონური სისტემა. 1903 წელს კემბრიჯში გაიხსნა მისი ხსოვნისადმი მიძღვნილი მუზეუმი. დაჯილდოებულია ლონდონის გეოლოგიური საზოგადოების უოლასტონის (1850) და ლონდონის სამეფო საზოგადოების გ. კოპლის (1863) მედლებით.